《青玉案 春夜宿贻经书屋有怀》
清代·周星誉

花梢细雨愔愔过。早夜静、重门锁。才上灯时人已卧。

凄凉天气，凄凉庭院，著个凄凉我。

一帘苔雾莺啼破。兀悄地、拥衾坐。晓月上墙桐影矬。

今宵莫说，已经无梦，便有如何作。

作者简介：（1826—1884）浙江山阴人，原籍河南祥符，字畇叔，一字叔云。道光三十年进士，改庶吉士。历任江南道监察御史，礼部给事中，官至两广盐运使兼署广东按察使。为御史时，疏劾王有龄、何桂清，有直声。中法战争时，征兵筹饷以济刘永福。工诗词，曾办“益社”，一时名流云集。又善绘折枝花卉。有《沤堂诗词日记》、《传忠堂古文》。